欽定古今圖書集成/博物彙編/藝術典/第423卷

以2025年3月25日从维基文库导出

← 博物彙編 藝術典 第四百二十二卷

欽定古今圖書集成

博物彙編 第四百二十三卷

博物彙編 藝術典 第四百二十四卷 →

姊妹计划: 数据项

欽定古今圖書集成博物彙編藝術典

第四百二十三卷目錄

醫部彙考四百三

小兒診視門一

黃帝靈樞經〈論疾診尺〉

嚴助相兒經〈壽夭〉

王叔和脈訣〈小兒生死候歌　外證十五候歌〉

孫思邈千金方〈小兒總論〉

錢乙小兒直訣〈脈法　面部證　目部證　死證〉

朱肱活人書〈論小兒治法〉

許叔微本事方〈小兒脈〉

劉完素六書〈小兒論〉

朱震亨平治會萃〈小兒病〉

幼科全書〈觀形察色　辨脈　論治法　論胎氣有餘不足以知壽夭　審手冷熱

法古辨小兒三關手筋脈　辨手經脈形色　辨手筋色歌　驗病歌　形證歌　聽聲知

病　辨生死　總歌〉

危亦林得效方〈論小兒　虎口脈〉

方賢奇效良方〈看小兒三脈五脈法　辨三部脈證　看三關脈五色　正定

三十一般死候　小兒生下三月已前中病不治證　虎口脈色　面部　七表　八裏　九

道　視嬰孩大要〉

萬氏祕傳片玉心書〈活幼指南賦　慈幼儆心賦　小兒總治　看虎口

紋　脈法　雜證　水鏡訣　湯氏虎口紋訣　辨虎口指脈紋　總治　額印堂山根論歌

年壽論歌　承漿兩眉論歌　風池氣池兩頤論歌　兩目論歌　鼻準論歌　正口論歌

兩太陽論歌　兩臉論歌　兩頤金匱風門論歌　部位歌　觀形察色〉

萬氏育嬰家祕〈發微賦　貧富異病　論胎疾食積外感　家傳三法　辨壽

夭　辨形色　辨脈息　辨脈證治〉

藝術典第四百二十三卷

醫部彙考四百三醫部彙考四百三

小兒診視門一小兒診視門一

《黃帝靈樞經》

《黃帝靈樞經》

論疾診尺論疾診尺

嬰兒病，其頭毛皆逆上者，必死。

〈註〉此論人之血氣，本於先天所生，而上下環轉者也。嬰兒者，始生之兒；毛髮者，血之餘，少陰精血之所生也。髮復下垂，以應人之血氣，從下而升，復從巔而下。若髮上逆，是惟升而無降矣。升降息，故不免於死亡。

耳間青脈起者，掣痛。〈甲乙經作瘛腹痛〉

〈註〉腎主骨。而開竅於耳。故耳間青脈起者。當主筋骨掣痛。此承上文而言人之血氣。始於先天腎臟之所生。

《大便赤辨》。〈甲乙經作青辨〉飱泄脈小者。〈甲乙經作脈大〉手足寒難已。 飱泄脈小。手足溫。泄易已。

〈註〉辨別也。大便赤辨者，謂黃赤之間別也。蓋中焦泌糟粕，蒸津液，乃化而為血，獨行於徑隧，命曰榮氣。水穀常并居於胃，或糟粕而俱下於大腸，濟泌別汁，而滲入於膀胱。如大便赤辨，乃中焦之血與糟粕並下矣。飱泄，大腸虛而不能濟泌矣。此腸胃虛泄於下，中焦之汁不能榮於脈中，故脈小也。若手足溫者，得下焦之生氣。故泄易已。此言中焦水穀之精微。又藉下焦之生氣以合化。

《晉嚴助相兒經》

《晉嚴助相兒經》

壽夭壽夭

兒初生。叫聲連延相屬者壽。

聲絕而復揚急者不壽。

啼聲散者，「不成人。」

啼聲深者，不成人。

臍中無血者好。

臍小者，不壽。

通身軟弱如無骨者，不壽。

鮮白長大者壽。

自開目者，不成人。

目視不正，數動者，大非佳。

汗血者，多厄不壽。

汗不流。不成人。

小便凝如脂膏，不成人。

頭四破，不成人。

常搖手足者，不成人。

早坐早行，早齒早語，皆惡性，非佳人。

《頭毛》不周匝者，不成人。

髮稀少者。強不聽人。〈一作不聰〉

額上有旋毛者，早妨父母。

兒生枕骨不成者，能言語而死。

尻骨不成者，能踞而死。

掌骨不成者，能匍匐而死。

踵骨不成者，能行而死。

臏骨不成者，能立而死。

身不收者死。

《魚口》者死。

股間無生肉者死頤下破者死。

陰不起者死。

陰囊下白者死，赤者死。

卵縫通達黑者壽。

《王叔和脈訣》

《王叔和脈訣》

小兒生死候歌小兒生死候歌

小兒乳後輒嘔逆，更兼脈亂無憂慮。

〈註〉變蒸未定。氣息未調。嘔逆脈亂。不得為病。

弦急之時被氣纏。脈緩即是不消乳。

〈註〉小兒之脈弦急，乃風邪寒氣所纏，則脾病而乳食不消。

緊數細快亦少苦，虛濡邪氣驚風助。

〈註〉數而細快。乃小兒平脈。加之以緊。亦有些須表邪。若虛而濡。乃邪氣驚風之候。

痢下宣腸急痛時，浮大之脈歸泉路。

〈註〉下痢之脈，不宜浮大故也。

外證十五候歌外證十五候歌

眼上赤脈。下貫瞳人。

〈註〉池氏曰。赤脈屬心。瞳人屬腎。乃心火勝腎水。水乾則不能生木。致腎肝皆絕故也。《入門》曰。水火困絕。

顖門腫起，兼及作坑。

〈註〉熱勝則踵。熱極則陷。皆熱候也。《入門》曰。心絕

鼻乾黑燥。

〈註〉火尅金也。《入門》曰「肺絕」，

肚大筋青。

〈註〉木尅土也。《入門》曰「脾。」絕氣不榮。

目多直視。睹不轉睛。

〈註〉《經》曰：「迴則不轉」是也。《入門》曰：「目直視則五臟俱絕。」

指甲青黑忽作。聲。

〈註〉肺肝已絕，《入門》曰：「指甲青黑，肝絕。」聲氣有出無入，脈絕也。

舒舌出口。齧齒咬人。

〈註〉心氣已絕入門，曰「舒舌」，心絕；咬人，腎絕。

《魚口》氣急。啼不作聲。

〈註〉魚口張而不合也，是謂「脾絕。」氣急作喘，哭而無聲，是謂「肺絕。」

蛔蟲既出。必是死形。

〈註〉蛔蟲生於胃中，藉穀食以養，胃絕而穀食不入，蟲故出也。

用藥速救，十無一生。

〈註〉總結上文「十五證」而言也。小兒有是證者。十中莫治其一。

《唐孫思邈千金方》

《唐孫思邈千金方》

小兒總論小兒總論

兒三歲以上，十歲已下，視其性氣高下，即可知其夭 壽。大略兒小時，識悟通敏過人者多夭，大則項橐、顏 回之流是也。小兒骨法成就威儀迴轉遲舒，稍費人 精神雕琢者壽。其預知人意，迴旋敏速者亦夭，即楊 修、孔融之徒是也。由此觀之，夭壽大略可知也。亦猶 梅花早發，不睹歲寒；甘菊晚成，終於年事。是知晚成 者壽之兆也。

《宋錢乙小兒直訣》

《宋錢乙小兒直訣》

脈法脈法

脈弦急，氣不和。脈沉緩，傷食。脈促結，虛驚。脈浮為風。 脈沉細為寒。脈亂不治。

〈註〉夫脈也者，人身之造化，病機之先見，用藥之準繩，不可不先明諸心者也。《全幼心鑑》云：「小兒一歲以前，看虎口、食指、寅卯辰三關，以驗其病。脈紋從寅關起，不至卯關者易治，若連卯關者難治，若寅侵卯，卯侵過辰者，十不救一。其脈紋見有五色，如因驚必青，瀉痢色紫，當以類而推之。一歲後，則可用一指轉側，辨其三部，脈弦急浮沉。四五歲後，脈七八至而細數者為平。九至者傷，十至者困。六至五至者，為虛為寒。弦緊者為風癇，弦急為客忤。其變蒸者，脈必散亂，骨間有熱，脈則沉數。若浮而不調為鬼祟。浮大而數為風熱，伏結為物聚。微細為疳積，為腹痛。浮而洪為有蟲。浮而遲為胃寒。」此論脈之大要耳。然小兒血氣未實，驚則氣散，氣散則脈亂矣。又當參以三部五脈。三部者，乃看面上氣色、虎口脈紋、寸口一脂脈。五脈者，上按額前，下診太衝，并前三部，謂之五脈也。治法雖分虛實，然實者病氣實而形氣虛也，虛者形氣病氣俱虛也。《經》云：真氣奪則虛，邪氣勝則實。又云：虛則補其母，實則瀉其子。東垣先生云：「形病俱實當瀉之，形病俱虛當補之。」

面部證面部證

左腮為肝。右腮為肺。額上為心。鼻為脾。頦為腎。若色 赤者熱也。宜隨證治之。

〈註〉左腮屬肝。其色青者為順。白者為逆。若色赤主

肝經風熱，發熱拘急。青黑主驚風腹痛。淡赤主潮熱痰嗽。右腮屬肺，其色白者為順，赤者為逆。若赤色甚者，主咳嗽喘急悶亂。飲水傳於腎，則小便赤濇，或淋閉不通。額上屬心，其色赤者為順，黑者為逆。若青黑主驚風腹痛，瘈瘲啼哭。微黃主盜汗，頭髮乾燥，驚疳骨熱。鼻屬脾，其色黃者為順，青者為逆。若色赤主脾經虛熱。飲食少思。深黃主小便祕而鼻燥衄血。頦屬腎。其色黑者為順。黃者為逆。若色赤主腎與膀胱有熱。而小便不通。

目部證目部證

目內色赤者，心實熱，導赤散。淡紅者心虛熱，生犀散。 青者肝實熱，瀉青丸。淡青者肝虛熱，地黃丸。黃者脾 實熱，瀉黃散。微黃者脾虛熱，益黃散。白而混者肺實 熱，瀉白散。目無睛光者，腎虛也，地黃丸主之。

〈註〉夫目者，五臟之精華，各有所主。「白睛屬肺，黑睛屬肝，上下眼泡屬脾，紅脈屬心，瞳人屬腎，此五臟之正色也。然白睛本屬肺，而見紅色，此心尅肺之賊邪也；見青色，此肝乘侮之微邪也；見黑色，此腎乘肺之實邪也；見黃色，此脾乘肺之虛邪也。餘倣此。」

死證死證

瀉不定，精神好，大渴不止，止之又渴，吹鼻不噴，病重 口乾不睡，時氣，脣上青黑點，頰深赤如塗胭脂，鼻孔 開張，喘急不定，面有五色不常不澤。

《朱肱活人書》

《朱肱活人書》

論小兒治法論小兒治法

小兒大人治法一般，但小分劑，藥性差涼耳。尋常風 壅發熱，鼻涕痰嗽煩渴，惺惺散主之。咽喉不利，痰實 咳嗽，鼠粘子湯主之。頭額身體溫熱，大便黃赤，腹中 有熱，四順散、連𧄍飲、三黃丸主之。頭額身體溫熱，大 便白而酸臭者，胃中有食積，雙丸主之。小兒無異疾， 唯飲食過度，不能自節，心腹脹滿，身熱頭痛，此雙丸 「悉治之。」小兒身體潮熱，頭目碎痛，心神煩躁，小便赤， 大便祕，此熱劇也，洗心散、調胃承氣湯主之。頭疼發 熱而畏人惡寒者，此傷寒證也，升麻湯主之。無汗者， 麻黃黃芩湯；有汗者，升麻黃芩湯，皆要藥也。小兒尋 常不可過當服涼藥，胃冷蟲動，其證與驚相類，醫人 不能辨，往往復進驚藥，如腦麝之類，遂發吐。胃虛而 成慢驚者多矣。小兒須有熱證。方可疏轉。仍慎用丸 子藥利之。當以大黃川芎等㕮咀作湯液。以蕩滌蘊 熱。蓋丸子巴豆乃攻食積耳。

《許叔微本事方》

《許叔微本事方》

小兒脈小兒脈

候：兒脈當以大指按三部，一息六七至為平和，八九 至為發熱，五至為內寒，脈弦為風癇，沉緩為傷食，促 急為虛驚，弦急為氣不和，沉細為冷，浮為風，大小不 勻為惡候，為鬼祟。浮大數為風，為熱，伏結為物聚，單 細為疳勞。凡腹痛多喘嘔，而脈洪者，為有蟲，沉而遲 潮熱者，胃寒也，溫之則愈。《訣》曰：「小兒脈緊風癇候，沉 緩食傷多嘔吐；弦急因知氣不和，急促急驚神不守； 冷則沉細風則浮，牢實大便應祕久腹痛之候。緊而 弦，脈亂不治安可救？變蒸之時脈必亂，不治自然無 過繆；單細疳勞洪有蟲，大小不勻為惡候；脈沉而遲 有潮熱，此必胃寒來內寇；瀉利脈大不可醫，仔細酌 量宜審究。」

雲岐子云。「未及五歲。不可視聽者。未可別脈。五歲已上。方可以脈別浮沉遲數。」 按錢氏論。又不拘五歲上下也。

《金劉完素六書》

《金劉完素六書》

小兒論小兒論

《素問》云：「身熱惡寒，戰慄驚惑，皆屬熱證，為少陰君火； 暴強，直支緛戾，裏急筋縮，皆屬風證，為厥陰風木。」夫 小兒六歲之上為小兒，十八歲已上為少年。其六歲 以下者，諸經不載。是以乳下嬰兒，有病難治，無可定 也。然小兒與大人，不可一例各異治之。雖小兒誕生 襁褓之後，骨肉脆軟，腸胃細微，可以乳食調和臟腑， 迺得平安，肌膚滋潤，筋骨輕嫩。以綿衣之，故生壅滯。 內有積熱，熱乘於心，心受邪熱，乃發為驚，驚不止返 為潮搐。大概小兒病者，純陽，熱多冷少也。

《元朱震亨平治會萃》

《元朱震亨平治會萃》

小兒病小兒病

小兒食積痰熱，傷乳為病，大概肝與脾病多。

小兒肝病多，肝只是有餘，腎只是不足。

《幼科全書》

《幼科全書》

觀形察色觀形察色

額上屬心火。左頰屬肝木。右頰屬肺金。《鼻準》屬脾土。 下頦屬腎水。

色紫者熱盛，色紅者熱主外感，色青者多驚，色白者 主蟲。色青黑者腹痛，色白者主疳，色黃者脾虛。色黃 白而脣青者瘧疾，色黃者食積。面紫黑者中惡，面青

白者主肝惡，面黃色黑者主濕熱

凡觀小兒形色青筋脾熱生風，兩腮紅赤熱相攻，黃

色脾虛取用，黑氣腹疼中惡，白為疳瘦生蟲。如逢兩 眼黑重重，此是南柯一夢。

要識小兒證候，但將外貌推求，黃浮肌削痞瘕留，脣 撮面青痛楚，吐舌、脣焦內熱、目昏、好睡脾枯、手掀足 掣，是驚由，疳疾，青筋、大肚。

眼角眵生，肝熱口邊涎出，脾寒頭毛稀豎血將乾，泡 腫；脾家濕顯鼻孔黑焦，肺熱耳輪枯燥，腎傳胸高氣 促，肺炎炎熱憊，顖門腫陷。 小兒精神忽減，面皮黃白無常，必然乳食內成傷，生 冷油膩阻當，或至腸鳴泄利，或為瘧疾相當，忽然膨 脹漸羸尩，癥積蟲疳四樣。 小兒面皮紅色，兩腮恰似塗硃。風寒外感事何如？潮 熱無時來去，或作驚風證治，或為斑毒驅除。口乾啼 哭淚如珠，睡困昏昏不乳。

小兒病形各樣，慢憑眼力猜詳。懷中猥縮怯風涼。合 面睡時熱瘴夜啼。熱煩腹痛。目直驚搐。須防長吁短 氣熱中藏，痰喘上沖火旺。

要辨小兒死證，「顖門下陷成坑，喉中拽鋸氣和痰，目 閉無神拘管，口脣牙齦粉白，手足恰似冰寒，鴉聲口 緊眼常翻，不乳遺尿悶亂。」

辨脈辨脈

小兒一歲以上，可以看脈，以六至為平和；七八至為 數，為實熱；一、二、三、四至者為遲，為虛弱。

《小兒尋常脈候》：「一息六至平和，七至八至熱生多三 四，虛寒病作，九十連來雀啄，一二動指成疴。微寒緊 數不差訛，補瀉分明用藥。」

身熱脈浮可汗，身寒脈細休攻，「喘咳緊數藥無功，腫 脹細微堪痛，泄瀉沉遲勿愈，痘疹洪數宜從，若還吐 衄怕浮洪，腹痛沉微拈弄。」

論治法論治法

如「足脛熱，兩腮紅，煩渴不止，頭面好露，揚手擲足，大 便閉，小便黃，身壯熱不退」，凡此皆宜涼解，不可服熱 藥補藥也。

小兒不宜熱藥，兩腮渾似桃紅，手足壯熱火烘烘，六 脈浮洪亂動，小便赤黃又澀，大便祕結難通，掀衣飲 水喜當風，煩渴鼻流血湧。

如「足脛冷，面晃白，口中氣冷熱，進退不定，身常猥人， 眼珠青，吐瀉不止，肚腹作痛」，凡此皆宜溫補，不可用 涼藥利藥也。

小兒不宜涼藥，面容晃白無精，四肢厥冷似寒冰，六 脈微沉隱隱。食乳不消嘔吐，糞如鴨屎頻頻。神虛腹 痛目睛青，病久成疳諸證。

凡小兒一歲以下有病者，多是胎毒，並宜解毒為急。 二歲以上有病者，多是食積，並宜消積補脾。餘法散 見各條，此不述。

若帶風寒外感，《惺惺散》子堪行；內傷乳食不安寧，和 中消導兼進。咳嗽參蘇可飲，吐瀉理中最靈。驚手搐 掣卻關心，導赤瀉青勿混。

論胎氣有餘不足以知壽夭論胎氣有餘不足以知壽夭

凡小兒生下。有身破裂者必死。陰囊白者必死。陰不 起者必死。腹間無肉者必死。哭如聲者，必死。週歲 之時，頭顱骨開解，齒髮未生，手足攣縮，膝如鶴節，身 體瘦弱，長大，不能行立者，此皆胎氣不足也，多夭。若 筋實則多力，骨實則早行，血實則形瘦多髮。肉實則 多病。精實則伶俐，多笑語，不怕寒暑。氣實則少髮而 體肥。此皆胎氣之有餘多壽。

審手冷熱審手冷熱

五指梢頭冷，驚來不可當，若逢中指熱，必定是傷寒， 中指獨自冷，痲痘證相傳，男左女右手，分明仔細看。

法古辨小兒三關手筋脈法古辨小兒三關手筋脈

夫嬰兒生下一月至三歲，若有疾患，須看虎口脈，次 指表節為命關，次氣關，次風關。古人所謂「初得風關 病猶可，傳入氣關定難治」是也。

辨手經脈形色辨手經脈形色

「男看左手食指，女看右手食指。」第一節《風關易治》，第 二節《氣關病深》，《第三節命關》死候。

三關青，四足驚；三關黑，水驚。三關紫白，人捧抱；驚紅， 是被犬嚇。有此通度三候脈是極重之候，必死，餘病 可治。

風關青如魚刺，易治；是初驚候，黑色，難治。「氣關青如 魚刺」，主疳勞身熱，易治。用保命丹加柴胡、黃芩。命關 青如魚刺，主虛，風邪傳脾，難治。用紫金錠加白朮、茯 苓。

《風關》青黑如懸針，主水驚。《氣關》有此主疳，兼肺臟積 熱，用「保命丹」加燈心、竹葉。《命關》有此五色，皆是死證， 不治。

《風關》如「水」字，主膈上有痰，并虛積停滯，治法宜下。在 氣關主驚入肺，咳嗽面赤，用保命丹。在命關主驚風， 疳證，夾極驚候，用蘆薈丸。若通過三關，則不治。 《風關》如「乙」字，主肝臟驚風，易治。在氣關主急驚風。在命關青黑色，主慢脾風，難治。

《風關》如曲蟲，主疳病積聚。胸前如橫排算子，肚皮似 吹起豬胞。在氣關主大腸積穢。在命關主心臟傳肝， 難治。

《風關》如環主肝臟疳熱。有積聚。在氣關主疳入胃。吐 逆不治；在命關其疳難治。

若有亂紋。止在風氣二關。尚猶可治。若在命關通度。 則難治矣。

若有疹子，或青或黑，或在手，或在腳，或在面上，或在 左右臉，皆死。

有脈紋曲向裏者，是氣疳。犯此證者，肚若緊脹，宜利 之。

有脈紋曲向外者，是風疳。犯此證者，宜用《急驚方》治 之。

有脈紋斜向右者，是傷寒身熱，不食無汗，治法宜惺 惺散。

有脈紋斜向左者，是傷風身熱，不食有汗。

有雙勾脈者，是傷寒。

有三曲如長蟲者。是傷硬物。

有脈兩曲如勾者，是傷冷物。

有脈一頭如環，又有獨腳者，亦傷冷。

若面上有點子四五相連，必是再發之證。

頭面皮上，或肚腹上有「又」字，上二下一疊紋脈兼有 青筋，是食毒物及驚積，難治。

又有脈如亂蟲，是嘗疳。亦有蟲疳、蚘疳、食積之疳，治 之必愈。凡脈不足細者，並是風氣，但消疳後取蟲，肥 兒為效。

辨手筋色歌辨手筋色歌

此看小兒生一月至三歲止。

紫風紅傷寒，青驚白色疳，黑時因中惡，黃積困脾端， 虎口亂紋多，須知氣不和。色青驚積聚，霍亂瀉如何。 青黑慢驚發，入掌內弔多，三關忽通度，此病必沉疴。

驗病歌驗病歌

鼻冷。定知是疼痛。〈一云是瘡疹〉耳冷因傷風熱證。牽衣肚 熱是傷寒。上熱下冷傷食病。

形證歌形證歌

搖頭揉目。肝熱生風，眵淚憎明；三焦積熱，鼻流清涕； 肺受其寒，頰赤面黃。風傷肺熱，霍亂吐逆；胃積氣傷， 瀉積不常，氣攻腸滑，面青，呵欠；驚風傳肝，盜汗頻頻； 臟腑虛熱，傷寒驚搐，風盛發強；胃熱生斑，氣傷冷厥， 長吁囓齒；風盛氣生，上竄搖頭，胸高；胃結肺壅，氣傷， 咳嗽咯血，涎盛發哮；積傷風熱，小便痳赤。熱聚膀胱， 疝氣，因啼胎中積結，嬭脾癖痞，因物所傷；喉閉丹瘡。 肺之受熱，愛吃泥土；脾臟生疳，吐逆痰涎。蚘蟲上出， 脫肛瀉血，冷熱積傷，消渴口瘡，心家受熱，面黃浮腫， 積氣所攻；鶴膝解顱，因物腑熱；行遲語澀；胎積氣傷； 項硬肝風，氣傷木舌。《醫經要略》，病源更別。

聽聲知病聽聲知病

聲悲是肝病，聲笑是心病，聲慢是脾病，聲呼是肺病， 聲沉是腎病，聲清是膽病，聲短是小腸病，聲速是胃 病，聲長是大腸病，聲微是膀胱病，聲悲慢是肝脾相 尅病，聲速微細是胃與膀胱相尅病。聲細斷是實，聲 輕是虛，聲沉粗是風，聲《短細》是氣，聲粗是熱，聲《短遲》 是瀉，聲細長是痢，聲實是閉澀。

辨生死辨生死

小兒中風熱，喘鳴肩息，脈緩則生，急則死。

小兒痢疾，脈浮大而腹痛者，必死。

乳子病熱，脈懸小，手足溫則生，寒則死。

小兒病困，汗出如珠，著身不流者，死。

小兒有病，胸陷，口脣乾，目直。口中氣冷。頭低臥。不 舉身。手足垂。身體強直。掌心冷。皆不可治。脈亂者。 仝。

眼翻上者曰「天弔」，宜湧泉，焠燈火。不知人事，宜艾灸。 指甲紅者可治。沉重用通關散吹入鼻中，用奪命丹 治之。入鼻不醒者，則勿醫。遍身紅者，肺經之疾，脾經 有熱，不須服藥。

小兒面手黑疹，掌腫無紋，坎宮有黑，人中平滿，溏垢 糟粕，頭倒天柱者，必死。

凡看小兒，若吮乳緊者，易治；吮乳寬者，難治。

總歌總歌

小兒醫家別有科，一時要用不知何。驚風發熱并痰 嗽，保命丹吞不可蹉。急慢二驚紫金錠，未出斑疹神 異磨。吐瀉肚疼宜助胃，脣口生瘡化毒和，潮熱抱龍 惺惺散，嘔吐燒針丸用多，諸疳蘆薈皆通用，免教尋 問苦。羅。

《危亦林得效方》

《危亦林得效方》

論小兒論小兒

為醫之道，大方脈為難治，《幼科》尤難。以其臟腑脆嫩， 皮骨軟弱，血氣未盛，經絡如絲，脈息如毫，易虛易實， 易冷易熱，兼之口不能言，手不能指，疾痛之莫知。非 觀形察色，聽聲切脈，究其病源，詳其陰陽、表裏虛實而能療之者，蓋亦寡矣。

虎口脈虎口脈

第一節，赤紋乃飛禽內外人驚；赤紋緩乃火驚；黑紋 水驚；青紋乃天雷四足驚。內隱青紋微屈，則是急風 候。第二節，紫色紋乃驚疳。青色紋乃疳傳肝，白色紋 乃疳傳肺，黃色紋乃疳傳脾。黑色紋難治。第三節，青 黑紋，三關通度，斜歸指甲則不治。

明方賢奇效良方明方賢奇效良方

看小兒三脈五脈法看小兒三脈五脈法

《水鑑》先生曰：「小兒雖受陰陽二氣，成其形氣尚未周， 何言有脈？直至變蒸候盡，陰陽氣足，方可看脈。其髫 齔之年，方生陰陽。古云：男子七歲曰髫，生其原陽之 氣；女子八歲曰齔，其陰陽方成。故未滿髫齔之年，呼 為純陽。若髫齔滿後，呼為童兒，始可看脈。小兒初生 至半歲之間，有病速看額前、眉上、髮際下，以無名指」、 中指、食指輕手滿按之。若三指俱熱，感寒鼻塞氣粗； 三指俱冷，上吐下瀉。若食指熱，胸堂不寬；無名指熱， 乳食不和，以致病也。半歲已上，方可看虎口。週歲已 上，看虎口兼一指脈。若五百六十四日，變蒸滿足，只 看一指脈，以食指按之，上下袞轉，分取三部。凡言三 部，非寸、關、尺也。小兒三部，面看其色，「為一部，虎口脈 紋為二部，一指脈為三部。」五脈者，上按額前，下按太 衝，并前三部，共為五脈。小兒有疾病，無惡候，不必常 診太衝之脈，此脈定生死之要會。如七八歲脈一息 六至為常；人之脈一息八至為熱，九至風，五至虛，四 至損，三至脫，二至死，十至必是病勞虛損，形容瘦劣。 若或體肥而色青白，一息十一二至，謂之虛，是風病 死，是為脈亂。若一息一二至，為脈不來，其人當厥冷 而死。遲若一息十一二至者，為脈速死，不滿三月。何 謂一息？一呼一吸為一息。呼吸者，即是出一氣入一 氣，謂之一息。其脈若指下來硬，隱指急大者，是有積。 若小微細，即是冷。若輕虛緊，即是熱。時復一大，即是 人驚。「若大小不勻，即是惡候也。」所論「浮數為熱，伏結 為寒，沉細為冷，大小不勻為惡候。」數者緊也，浮者輕 也，伏者貼也，重手方見。結者亂也，沉者重沒，沉細者 微也。大小不勻，即是或大或小而不勻，是謂氣不生， 其人必死也。且如前人備述「三脈五脈」之法，書之於 左，後學將此不可視以細事，人命所繫，務要誠心診 察，兢兢業業，庶幾則可。設有所悮，禍之不輕。醫為人 之司命，可不謹乎。

辨三部脈證辨三部脈證

上黑須知腎臟傳，中關黑候又纏綿，人驚此患兩相 雜，目多直視定痰涎，下黑須知是再驚，但宣風積便 和平，上下是同因打撲，熱來閉悶沒心情，上青肝臟 有風停，目直便青面更青，中是人驚并四足，渴來發 躁不惺惺，下青原是再驚根，解熱宣腸是何論，上下 俱青候是惡，十個之中得一存，上赤風多入肺停，或 來發熱嗽聲頻。中是風來入心臟，腸痛頻頻下瀉青。 下赤重驚見本宗，但調心臟有神功。上下一同難治 療，口開目下是知凶。上青肝臟本因留，目閉身疼四 體柔，中是水瀉并再撲，熱來喘嗽不知休。下青因是 再驚來，妙藥宣風定少災。上下若青俱發熱，四肢逆 冷奄泉臺。上黑之時目上瞪，大便流糞又兼青，中見 之時狀消渴，下熱尿黃便安寧。下黑若見赤相隨。氣 多下瀉候如斯，上下俱同須看手，虛煩燥渴速求醫。

看三關脈五色看三關脈五色

上關見赤脈，是心之疾也。轉瀉恐虛而生風痰，俱下 「鎮心丸、驚風散。」

中關若赤。便多風熱。只下解風膈藥。

下關若赤發熱，大腸閉結惡候。

上關見黑脈，是腎臟之脈為順。若是大腸閉澀，生風 之候也，下硃砂膏。

中關黑脈，生風之候，不為惡候，下「中黃膏。」

下關黑見，無惡候，起下「宣轉丸」，即痰。若自瀉，是腸冷， 只下溫煖臟腑湯藥，不得轉換。

上關若見青脈，四肢逆，嘔吐加喘者，惡候。吐喘定生 候。

中關青脈。風搏觸心。急與治風即瘥，下烏犀硃砂等 膏。

下關青脈，若見無候，即不宣轉瘥。

上中俱同，四肢熱為和。四肢逆，凶候也。

上關黑，并眼下黑，量生未滿二歲，得此脈與候者，及 大腸流，或身體壯熱，全者須渴，若不發熱，或無渴，與 解之，瘥，先下天竺黃散，後下硃砂膏。

黑脈錯亂者。腹脹是候。或下痛。即是積候。下宣風丸 散。次下「勻氣散和胃氣。」

赤脈錯亂者是打撲，急下鎮心丸及大驚丸散。 脈透中關，立變風候，忌下宣轉藥，傷，虛動脾臟，生逆 吐者凶候，用勻氣散補虛。

如第一日便見赤脈，三關都見，是五臟之應患。 若第二日中關部隱隱或不見，只中關見者，多氣候若三關都見，或隱隱，或面浮者，是精氣候。常隱隱者， 不交出沒，數旬而死。

如左手上部赤脈曲歸裏者。是傷積。下保童丸。曲歸 外者。客風觸之即發搐也。下鎮心丸散。

「中關若歸裏」者，是客風傳變。下調中散解之曲外者 凶候。

曲候：過命關并外有惡候起者，「凶候。」

上關赤脈亂者，傷冷之患。下「勻氣散。」

中部脈亂風者。傷熱傳風盛之疾。下烏犀膏。用宣利 藥而解之。

《下關》若亂，急須下溫脾臟，若下進食凶候。

兩雙指關若見青與赤相雜。如紫色無黑者。惡候。 上關脈見。傷寒必發咳嗽。須解表微微

浮入中關是風候，下清金膏。

《下關》若見頻退為吉，不退為凶候。若孩童從氣關傳 至命關，方可調治。

已上《祕訣》，為神聖之醫也。此前人消息，後之學者宜 細推之。

孩華二真人曰：「凡小兒左手見右手脈，逆惡也；右手 見左手脈，為逆惡候也。此陰陽定之而決生死，何況 虎口脈乎？五歲已上至十歲已下，自斷乳而進食，陰 陽備矣。故可善一指而定三關分寸，關尺象天地之 九候也。」

正定三十一般死候正定三十一般死候

凡小兒病。聲放黑糞，瀉青膿，手撏衣縫，目多直視， 語喃喃，見人虛笑，覆面向地，啼哭無淚，目無精光，四 肢就頸足臥，藥到口不納，四肢臥地，變嬭，汗出如珠， 撏眉，咬指甲引身，長吁出氣，愛喫冷水，腳曲如鉤，反 張不已，言語聲震，魚口，吐舌出，脣黑，久患脣紅，下氣 無定，久患愛喫泥土眼。脾瀉變痢成赤紅，更有無 辜之疾候是也。

小兒生下三月已前中病不治證小兒生下三月已前中病不治證

《風噤》　猢猻噤，　臍風　撮口，　咳嗽　伏聲， 木舌　重齶，　解顱　頂強　胸高。

虎口脈色虎口脈色

脈色純紅者，為初得病，為陽，為熱，為病在外。

脈色紅而紫者，為病傳變，為內外尚有熱，或但熱，為 陽。

脈色紅或紫而青，為病荏苒，為病一寒一熱，外為之 變作。

脈色純青者為病。久而過經，為冷為熱。在內為陰。 脈色青而黃為病。變極為冷，冷極則變熱。治則貴力 為虛。寒則為五臟之邪相干，陰陽之證相反。

脈色青而黑，為病極，或為久病再作，形色黧黑， 脈色黑而黃，黃而露出者，十無一生，大凶。

面部面部

面上赤紅，乃心氣絕，蓋火屬心，主炎上，故知心絕則 死。主咬牙、弄舌、虛舌出、滿口生瘡、木舌、鵝口、喉閉、舌 上白胎、舌下重舌、咽喉腫爛、痰涎上壅魚口，此為危 急惡候。

「左太陽并日角紅」脈現變蒸候，主煩躁啼叫，頭肚上 溫溫壯熱，一二日而退。

太陰上紅脈現，傷寒之候，主壯熱鼻塞。

《文臺》上紅脈現，傷寒三日候，主內熱頭疼。

太陽脈紅至太陰，內外有熱，又連文臺，熱極不解，至 武臺，漸生變證。

顖門紅脈，受熱受驚之候。主不時驚跳，時多啾唧。夜 啼難睡。

額上紅脈至眉心。驚風發熱之候。引入印堂。驚痰搐 搦。有熱。主小便澀少。

印堂紅脈現，心經積熱，眉心連印堂紅脈，或紅影心 肝，上焦熱蘊，痰涎上壅，貫上焦，夜啼，將生驚候。近眉 頭左下有凸伏驚，時睡中驚跳。

顖門紅脈腫凸，此風熱痰生驚，正緣熱氣上衝攻急， 心胃有熱痰不止，漸成驚風之候，以涼劑去痰解熱 即安。如顖門上紅脈，引入印堂，此驚候搐動多日了， 左眉頭紅變，蒸熱未退，肝肺有熱之候，當以清肺疏 風熱正胃氣之劑。

風池紅有風熱在上中焦，瞬息將有搐動之候。宜截 風化痰。

氣池紅，傷風久傳變在臟，三焦有熱之候，可頻解利。 眉心印堂紅，有熱驚痰，飲食不吐，則成驚搐。

印堂至山根紅脈，是心與小腸熱候，小便赤澀而少。 山根下至鼻柱紅，心胃熱候，小便大便皆赤澀。 印堂連至上準紅，三焦有積熱，可以清涼之劑過之， 準上紅黃色，此平穩無恙。

頤門紅脈外腎，因風溫候，生熱為釣。

臉堂紅。內有煩躁而熱。

右「太陽并日角紅脈。」因喫乳母傷風，壅嬭汁，成乳癖， 停滯，生風熱痰等證。

「右太陰紅脈」，喫乳母熱病痰嬭，恐生痰候。引入

「武臺紅脈」，漸成吐瀉生驚之候。

風池紅，母不忌椒薑麪，或豬羊骨汁毒乳生風 氣池紅，母有熱痰，乳兒雖至十歲，病亦須發見，此熱 痰乳入兒五臟，令兒眼目生昏，傳變他病。

頤門紅腎中氣病。緣母能飲。或好異物。及食雞鵝鴨 子。生魚韭蒜。將來傳變異疾。

七表七表

浮芤滑實弦緊洪

浮主中風芤失血。滑吐實下分明別。弦為拘急緊為 風。洪脈由來偏主熱。

八裏八裏

微沉緩濇遲伏濡弱

遲寒緩結。微為痞濇。脈敗血濡氣滯。伏患癖痛。沉積 冷弱。因患後虛浮是。

九道九道

長短虛促，結代牢動細。

脈長陽毒在三焦，短脈胸中食不消，虛主多驚人恍 惚，促時加峻命難逃，結為氣痞代羸瘦，牢者骨蒸似 火燒，動則血崩精不固，細還痠脛主枯標。

視嬰孩大要視嬰孩大要

一視兩眼精神，二視聲音響大，三前後頂顖，四形貌， 五毛髮。

一、兩目「為五臟精華所聚，一身之神氣所鍾，若精珠 黑光滿輪，精神明快，主兒有壽，一生少病，雖有病亦 易愈。若眼白多睛昏懶，睛珠或黃或小，此是稟受怯 弱，兒多患也。」

二、聲音大而響亮，五臟之氣壯，令兒易得長成。孩兒 自生來不曾大啼哭，乃聲音不出，此乃一臟或二臟 之陰竅不通，神氣怯，或叫聲如啾唧咿啞之狀，此兒 不壽，而難養必矣。

「三顖門，乃母氣血充實，令兒顖門堅實而耐養。如母 多病，氣血怯弱，令兒顖門虛軟而不實。又後頂顖，乃 父之精元氣充實，令兒後頂上堅硬而耐養。如父之 元氣不足，躭酒多慾，令兒後頂虛孔不堅，亦不壽。如 父母俱怯，生下兒女俱不壽。若如此，其父母不能保 於天年。」《前顖》又曰：「信門，道家為泥丸後信，名腦後頂」 門頭中心頂上，又名百會穴，《華陀》看《面部訣》載甚詳， 顖與信同音，凡前後信及百會開，而虛名解顱。 四形貌，口大鼻端，眉聳目秀，此嬰孩易長，福氣堅厚。 如口小鼻喎，眉心凹皺，令兒怪異，不貧則夭，亦是乖 雕，此等難剖決。

《五毛》髮乃血之餘，母之血氣充實，則髮黑而光潤。如 母之血虛，帶漏敗墮，月事不調，或躭酒多淫，或母胎 有患，令兒髮黃焦槁，生疳熱瘡痍之患。

凡視小兒神氣、色脈，無出於此五者，不能全見，但得 兩目精神聲音響亮，此可保其六七，此乃漢東王氏 之《心法》，口授之祕訣也。

《萬氏祕傳片玉心書》

《萬氏祕傳片玉心書》

活幼指南賦活幼指南賦

《小兒方術》，號曰「啞科。」口不能言，脈無可施。惟形色以 為憑，竭心思而施治。故善養子者，似豢龍以調護；不 善養子者，如牴犢而愛惜。愛之愈勤，害之愈急。乍頭 溫而足冷，忽多啼而不乳。差之毫釐，失之千里。此小 兒方術專門，以補化工之不及。

「腸胃脆薄兮，飲食易傷；筋骨柔弱兮，風寒易襲。父母 可知，看承太弛。重綿厚襖，反助陽以耗陰；流歠放飯， 徒敗脾而損胃。聞異聲，見異物，失於隄防。深其居，簡 其出，過於周密。未期而行立兮，喜其長成；無事而嘻 笑兮，謂之聰慧。一旦病生，雙親心戚。不信醫而信巫， 罔求藥而求鬼。乃人事之弗修，謂天命之如此。 欲觀」氣色，先分部位。左頰兮青龍屬肝，右頰兮白虎 屬肺。天庭高而《離》陽心火，地角低而《坎》陰腎水。鼻在 面中，脾上通氣，觀乎色之所現，知乎病之所起。又況 脾應乎脣，肺通乎鼻，舌乃心苗，目為肝液，胃流注於 雙頤，腎開竅於兩耳。爪則筋餘而脾為之運，髮則血 餘而腎為之主。脾司手足，腎連牙齒。苟本「臟之或衰， 即所屬之先憊。能辨形色兮似梃撞鐘，若昧朕兆兮， 如石投水。」

凡觀乎外，可知其內。紅色現而熱蒸，青色露而驚悸。 如煤之黑兮，中惡之因；似橘之黃兮，脾虛之謂。白乃 疳勞，紫為熱急。青遮口角，扁鵲難醫；黑掩太陽，盧醫 莫治。年壽赤光兮，多生膿血；山根青色兮，頻見災危。 能察色以知由，豈按圖而索驥。

「朱雀貫於雙瞳兮，火入水鄉；青龍繞於四白兮，肝乘 肺位。」泄痢而帶陽者，須防，咳嗽而拖藍者可畏。「腹痛 方殷，常面青而脣撮；驚風欲發，先頰赤而目瞪。」火光 燄燄兮，外感風寒；金氣浮浮兮，中藏癖積。乍黃乍白 兮，疳熱連綿；又青又赤兮，風邪緊急。察之既精，治之 得理。鴉聲魚口，枉費心機；肉折皮乾，空勞氣力。 氣色改移，形容變易。氣乏則顖門成坑，血衰則頭毛 作穗。眼生眵淚兮，肝風澀目。口流涎沫兮，脾冷滯頤面目虛浮，定膨脹而氣喘。眉毛顰蹙，則肚痛以多啼。 蚘蛔兮脾胃漸敗，𧏾瘡兮肛臟先虧。苟瞑眩而弗瘳， 縱神仙亦何益。

手如數物兮，驚風將發；面若塗硃兮，心火已熾。坐臥 愛冷兮，煩熱之攻；伸縮就煖兮，風寒之畏。肚大腳小， 脾欲困而成疳；眼撐口張，勢已危而必斃。弄舌脾熱， 解顱腎憊，重舌。木舌，蓋熱積於心脾；哽氣喘氣，實火 浮於肝肺。齦宣息露，必是牙疳；哺露丁奚，多緣食積。 脣乾作渴，腸鳴自利夜啼，分為四證，變蒸周於一歲； 心熱欲言而不能，脾虛無時而好睡。病後失聲者腎 怯，咳嗽失聲者肺痿，肚痛而青水流出者蟲，腹痛而 大便酸臭者積。口頻撮而脾虛，舌長伸而火熾。「龜胸」 是肺火脹於胸膈，「龜背」乃腎風入於骨髓。鼻乾黑燥 兮火盛金衰，肚大筋青兮，木強土潰。

丹瘤瘡疥，皆胎毒之流連；吐泄瘧痢，乃積食之沾滯。 不能吮乳者，熱在心脾；嘗欲俯臥者，火蒸腸胃。喜視 燈火，煩熱在心；愛喫泥土，疳熱在脾。腹痛寒侵口瘡， 熱積臍風。忌於一臘；火丹畏於周歲。驚自熱來，癇因 痰致。吐泄而精神耗者則危；瘧痢而飲食減者必瘁。 驚本心生，風由肝致。搐分左右兮，證有順逆；藥分補 泄兮，病有虛實。急驚由於積熱之深，涼泄偏宜；慢驚 得於大病之後，溫補為貴。頭搖目竄而氣喘兮，上工 莫醫；口禁鼻張而足冷兮，神丹何濟？閉目者無魂，狂 叫者多祟。不知吞吐者必見閻羅，反加悶亂者，終歸 蒿里。既明證候，次知調理。

胎毒用甘草黃連，食積用白朮枳實。急驚搐掣，以導 赤瀉青；慢驚瘈瘲，以補中益氣。《集聖》去疳，備急治積。 抱龍丸化痰鎮驚，胃苓丸補腎開胃。夜啼須退熱清 心，晡熱必養血升提。理中止泄，香連止痢。積熱不除， 涼驚丸大有神功；沉寒難療，養脾丸最為祕密。痰火 內攻兮，三黃為丸；水糓不化兮，金丹一粒。柴苓治瘧， 月蟬消痞潮熱，金花咳嗽。玉液。瘡疥者胡麻。丹瘤者 涼膈。吐泄而渴者，白朮可投。煩熱而渴者，益元為最。 斑疹兮消毒，腹痛兮脾積。衄血咳血者茅煎，重舌木 舌者針刺。口瘡不愈者洗心，腹脹不食者平胃。五拗 治喘，四苓利水。退黃消腫，胃苓加減以堪行；破積安 蟲，集聖從容而可治。大抵嬰兒，易為虛實，調理最取 其平，補泄無過其劑，尤忌巴牛，勿多金石辛熱走氣 以耗陰，苦寒敗陽而損胃。如逢食積，解之不可或遲， 若遇虛羸，補之尤為至急，纔少俄延，便成勞敝。

慈幼儆心賦慈幼儆心賦

《醫門治例》，「《幼科》最難。腸胃脆而多傷乳食，筋骨嫩而 易感風寒。易虛易實兮，變如反掌；或補或泄兮，貴若 轉丸。醎多泄腎，酸甚扶肝。苦入心而寒涼損胃，辛走 肺而燥熱傷元。欲求中正，無過平甘。或病須於瞑眩 兮，勿犯其毒；且治從於權宜兮，但取其能。中病即已， 救本為先。苟悮投於湯藥，即便致於殞殘。此上工誓」 於活人，而良醫驗於折肱。

嘗聞，「法無一定，但占證候。醫不三世，勿服湯丸。病者 詳於擇術，醫者務於救痊。視疾若己，見利勿貪。先察 運氣兮陰陽妙契，次觀形色兮順逆了然。春夏陽而 苦寒可用，在夫人之勇健；秋冬陰而辛溫可參，相其 人之勞疳。既溫反補，已寒再宣，七神離散，五臟虧崩。 雖留心於方脈兮，何補於世；反致人於傷殀兮，獲罪 於天。」是故胎疾兮急於解毒，食積兮利在消疳。治分 二法，效可十全。襁褓未寧，但調其母；匐匍不快，當固 其元。悲夫！腸胃中和，豈堪藥石。微乎氣血稚弱，以漸 發生。治非得已。病有卒然，如護風燭。心常凜凜，若惜 掌珠，意惟拳拳。醫可補乎司命，應無忝於《家傳》。 且如病則熱起，熱則驚生。或治熱以熱，或攻熱以寒。 熱在表而柴、葛解肌可飲；熱在裏而芩、連消毒急煎。 積熱無如《集聖》，虛熱妙以調元。要在識夫脈色，不可 妄投湯丸。貽終身之痼疾，促嬰兒之壽年。輕以變重， 功不補患。徒委命於氣數，不詳審乎簡編。前車既覆， 後轍猶然。魂魄遊於郊野，哭聲達於淵泉。職此之故， 是誰之愆？嗟夫！渡蟻駕橋，「放雀解樊。況伊萬物之靈， 匪值一蟲之賤。不知謹密，遽爾輕泛。推惻隱之良心， 如見入井；考聖賢之遺訓，如弗及泉。居易慮險，因蹶 知平，證隨百出，治無一偏，燮調造化，保養真元。善攻 不如善守，宜急不若宜緩。種杏成林，踵當年之董奉； 植橘名井，見今日之蘇躭。」奈何泄久變痢，積久成疳； 瘧久成痞，「驚久成癇。未至留連兮，攻之宜速；已見沉 疴兮，治之且緩。腸胃祕塞兮，急泄而已；氣血虛羸兮， 急補而安。外毒急攻，毋令入腹；表邪急解，毋令再傳。 餘則緩而調理，嘗恐急而生變。若藥下咽猶防其過， 治或中病勿張其能。知者常慮一失，死者不可復全。 與其悔於已悮，孰若謹於未然。欲求魚兔，當守筌蹄。 苟《多方》而治病，宜三復乎斯言。」

小兒總治小兒總治

「面赤發熱服涼驚，黃白發熱用胃苓。身熱便祕三黃 下，瘦弱發熱集聖靈。變蒸發熱用拏法，驚風導赤吞瀉青。泄瀉胃苓用一粒，熱泄玉露散同行。寒泄理中 丸可服，泄渴白朮散生津。痢疾保和同香連，瘧疾養 脾瘧自平。咳嗽玉液降痰氣，浮腫胃苓引燈心。瘡疥 胡麻丸最好，養脾最是保孩嬰。蛔蟲寸白用《集聖》，臨」 時用藥細叮嚀。

看虎口紋看虎口紋

今人專看虎口紋，風關氣關命關分，風關病輕氣關 重，命關若過死將臨，青驚紅熱黑勢惡，直輕斜曲重 看云。

脈法脈法

小兒一指分三位，息數須將六至看。七至八至數為 熱，三至四至遲虛寒。堅實平和無病斷，細小沉遲有 病看。

雜證雜證

小兒喫泥土，脾熱用瀉黃，集聖相間服，疳成不可當。 小兒合面睡，原來熱在心，只因導赤散，瀉心與涼驚。 小兒多白尿，落地如米泔，胃苓鹽湯送，數服解憂煎。 小兒大便青，邪熱在肝經，只用瀉青丸，此法效如神。 小兒糞焦黃，邪熱在脾鄉，誰知瀉黃散，端的是奇方。

水鏡訣水鏡訣

夫陰陽運合，男女成形，已分九竅四肢，乃生五臟六 腑，部位各分，順逆難明。若憑寸口之浮沉，必乃橫亡 於孩子。須明虎口，辨別三關，參詳用藥，始無差悮。未 至三歲，止看虎口，男左女右，從第二指第一節，名風 關，若脈見初交病。第二節為氣關，脈見則難治。第三 節為命關，脈見則死，又當為辨其色，若三關青，四足 驚；三關赤，水驚；三關黑，人驚；紫色泄痢；黃色雷驚；三 關脈通度，是急驚之證，必死，餘病可治。或青或紅，有 紋如線一直者，是乳食傷脾，及發熱驚。左右一樣者， 是驚與積齊發，有三條：或散，是肺生風痰，或作齁䶎 聲；色青，是傷寒及嗽；如紅火，是瀉；有黑相兼主下痢； 青多白痢，紅多赤痢；有紫相兼，加渴不虛，虎口脈紋 亂，乃胃氣不和也。蓋脈紋見有色者，曰黃紅紫青。由 其病甚，色能加變。如黃紅之色，紅盛作紫；紅紫之色， 紫盛作青；紫青之色，青盛作黑，青黑之色。至於純黑 之色者，不可治矣。又當辨長珠形，主夾積傷滯，肚腹 疼痛，寒熱飲食不化。來蛇形，主中腕不和，積氣攻刺， 臟腑不寧，乾嘔。去蛇形主脾虛冷積泄瀉，神困多睡。 《弓反裏》形主感寒熱邪氣，頭目昏重，心神驚悸倦怠， 四肢梢冷，小便赤色。《弓反外》形主痰熱，心神恍惚作 熱，夾驚夾食，風癇證候鎗形主邪熱，痰盛生風，發搐 驚風。魚骨形主驚痰熱。水字形主驚，積熱煩躁，心神 迷悶，夜啼痰盛，口噤搐搦針形主心肺受熱，熱極生 風，驚「悸煩悶，神困不食，痰盛搐搦。透關、射指主驚風 痰熱四證，皆聚在胸膈不散。透關、射甲主驚風惡候， 受驚傳入經絡，風熱發生，十死一生難治。此十三位 形脈，悉有輕重，察其病根，則詳其證。」

湯氏虎口紋訣湯氏虎口紋訣

小兒初生至五歲，血氣未定，呼吸至數太過，必辨虎 口脈色，方可察病之的實，男驗左手，女驗右手。蓋取 左手屬陽，男以陽為主；右手屬陰，女以陰為主。然男 女一身，均具此陰陽，左右兩手亦當參驗。左手之紋， 病應心肝；右手之紋，病應肺脾。知此消息，又得變通 之意。驚風初得，紋出虎口，或在初關，多是紅色；傳至 中關，色赤而紫，病又傳過，其色紫青，病勢深重；其色 青黑而脈紋亂者，病深重；若見純黑，危惡不治。《大扺》 紅者風熱輕，赤者風熱甚，紫者驚熱，青者驚積，青赤 相半，驚積風熱俱有，主急驚風。青而淡紫，伸縮來去， 主慢驚風。或紫糸青糸黑糸，隱隱相雜，似出不出，主 慢脾風。脈紋從寅關起，不至卯關者，病易治；若連卯 關者，有病難治。如寅關連卯侵過辰關者，十難救二。 若脈紋小或短者，看病不妨。如紋勢彎曲入裏者，病 雖重而證順，猶可用力。紋勢弓反，出外駸駸，靠於指 甲者，斷不可回。其有三關紋如流珠碎米，三五點相 連，或形於面，或形於身，危惡尤甚。

辨虎口指脈紋辨虎口指脈紋

黃色無形者，即安樂脈也；紅若無形，亦安寧脈也。有 前數樣形者，即病之脈，次第而變，初作一點，漸於氣 關多脈，紋至命關，其病危急。純黑分明，不可療治。 「左有紅紋似線形，定知發熱又兼驚。」「右有雙紋如左 狀，脾傷驚積一齊生。紋頭有似三叉樣，肺氣生痰夜 作聲。青赤應是傷寒證，只是空紅泄定生。」

「指上辨青紋，認是四足驚。虎口脈青色，是豬犬馬驚， 黑色因水撲，赤色大人驚，紫色多成瀉，黃色是雷驚， 曲反風還盛，彎弓食上蒸。但看叉手處，方可辨其形。」 凡小兒三歲以上，有病深重危急者，指甲口鼻多作 黑色。蓋兒脈絕神困，證候惡極，雖有良醫，斷斷乎不 可保矣。

總治總治

小兒純陽之體，陰陽不可偏傷。常帶三分饑與涼，此 個孩兒易養。大抵脾常不足，有餘肝氣須防，不寒不熱藥為良，切忌妄行猛浪。

小兒何為難治？古今號曰「啞科。」脈無可視如之何口 不能言，病作父母時時驚怕，醫人試驗誠多，從容對 證詳用藥，有甚難為捉摸。

額印堂山根論歌額印堂山根論歌

額紅火熱燥，青色有肝風，印堂青驚見，由於火則紅， 忽然生黑氣，客忤祟為衝，山根青隱隱，遭驚必兩重， 若還斯處赤，煩躁定相攻。

年壽論歌年壽論歌

年上微黃為正色，若平更陷夭難禁。忽有黑色痢疾 候，霍亂吐瀉黃色深。

承漿兩眉論歌承漿兩眉論歌

承漿青色食時驚，黃多吐逆痢紅形，煩躁夜啼青色 吉，久病眉紅死證真。

風池氣池兩頤論歌風池氣池兩頤論歌

風氣二池黃吐逆。煩躁啼哭色鮮紅。更有兩頤胚樣 赤。肺家客熱此非空。

兩目論歌兩目論歌

白睛青色有肝風，若是黃時有積攻。或見黑睛黃色 現，傷寒病重此其宗。

鼻準論歌鼻準論歌

鼻準微黃赤白平。深黃燥黑死難生。人中短縮吐因 痢。脣反黑候蛔必傾。

正口論歌正口論歌

正口常紅號曰平，燥乾脾熱積黃生，白主失血黑遶 口。青黑驚風盡死形。

兩太陽論歌兩太陽論歌

太陽青色驚方始，紅色赤淋萌蘗起。要知死證是如 何，青色從茲生入耳。

兩臉論歌兩臉論歌

兩臉黃為痰實因，青色客忤紅風熱。傷寒赤色紅主 淋，二色請詳分兩頰。

兩頤金匱風門論歌兩頤金匱風門論歌

吐蟲青色滯頤黃。一色頤間兩自詳。風門黑疝青驚 水。紋青《金匱》主驚狂。

部位歌部位歌

中庭與天庭，司空及印堂，額角方廣處，有病定存亡， 青黑驚風惡，體和滑澤光，不可陷兼損，脣黑最難當。 青甚須憂急，昏黯亦堪傷，此是命門地，醫師妙較量。

觀形察色觀形察色

凡看小兒疾病，先觀形色，而切脈次之。蓋面部氣總 見而五位青色者，驚積不散，欲發風候；五位紅色者， 痰積壅盛，驚悸不寧；五位黃色者，食積癥，傷，疳候，痞 癖；五位白色者，肺氣不實，滑泄吐痢；五位黑色者，臟 腑欲絕，為疾危惡。面青眼青，肝之病；面赤，心之病；面 白，肺之病；面黃，脾之病；面黑，腎之病。先別其五臟，各 有所主。次者稟受盈虧。胎氣虛實。陰陽二證。補過泄 多。當救其失。兼五臟六腑表裏各有相應。若能辨其 標本。則神聖工巧矣。

《萬氏育嬰家祕》

《萬氏育嬰家祕》

發微賦發微賦

醫道至博，幼科最難。如草之芽兮，貴於調養；似蠶之 苗兮，慎於保全。血氣未充兮，脈無可診；神識未開兮， 口不能言。誠求於心，詳察乎面。苟得其要也，握造化 於妙手；未達其旨也，摘章句於殘編。

調護若失，疾病乃生。頭要涼而背要暖，食勿飽而衣 勿綿。腸胃脆薄兮，乳哺傷而成積；精神怯弱兮，聞見 異而成癇。嗟哉慈母兮過於姑息，笑彼粗工兮誤於 湯丸。伐其發生之氣，夭其童穉之年。徒啼號於丘壟， 休禱祀於旃壇。

證候「要識，夭壽須知。不在手指之側，但憑面部之間。 心火上而天庭可察，腎水下而地角宜觀。右頰金而 屬肺，左頰木而屬肝。脾土之位，鼻準之間，青驚赤熱， 黃積白疳。如煤之黑兮，必中乎惡毒；似赭之紫兮，斯 感乎風寒。」

胎稟虛損兮，則髮稀而頭軟；賦質充實兮，自肉厚而 骨堅。性靜兮少笑，神困兮多眠。肺熱兮，濁涕結於鼻 內；脾冷兮，清涎滯於頤間。兩目連劄兮，肝風之鼓；「雙 瞳直視兮，心火之炎。」氣不足而顖陷突起，則為熱也； 血有餘而臉鮮萎黃，則為虛焉。

行坐遲者腎弱，啼哭多者心煩。脾熱者弄舌，肝強者 握拳。髮豎作穗兮，疳癆漸起，顱解欲破兮，短折可占。 皮聚肉脫兮，元氣損而欲逝，鼻昂脣縮兮，糓氣絕而 難全。赤蚓入眼兮，不必問夫盧扁，青蛇遶口兮，何須 問乎神丹。

五臟各證。一言可參。肝主風。而叫哭煩悶。心主熱。而 驚悸呵欠。肺主氣。而喘嗽善。「脾主困而吐泄喜眠」， 惟腎本虛，為命所關。肝常有餘兮，實則生風，「脾常不 足兮，虛則成疳。」木乘於土兮泄痢，久而發搐者不治， 火刑於金兮咳嗽，久而成癇者必殘。

一月之中，臍風最險；百晬之內，痰嗽尤難。證莫危於中惡，勢莫急於流丹。變蒸盡於週歲，必計日以為準； 驚搐發於期月，難引日以求安。有所苦者呻吟，失所 欲者嗞煎。晝常叫喊兮，肝臟之熱；夜多啼哭兮，脾臟 之寒。

出胎而疾者，胎毒之發；能食而疾者，食積之干。胎毒 之變也。為黃、為瘤、為瘡毒，食積之變也。為癥為痛、為 痞滿吐瀉。有寒有熱，有食咳嗽，有虛有實，有痰痢。因 積得瘧，以痞延脹乃脾胃之虛，腫則風濕之感；疝本 肝來，淋以膀胱之熱；疸因脾致，渴以津液之乾。 風從肝起，熱自心生，風熱併而搐急，吐瀉久而成慢。 證分八候，治貴十全。痰涎未去兮，為言語之蹇澀；氣 血未復兮，成手足之拘攣。《天弔》如痓而上竄，《內弔》似 疝而裏疼。客忤輕於中惡，蟲痛類於發癇。形證既混 於雷同，診治宜詳於藻鑑。

眼中白膜兮，肝疳已現；鼻下赤爛兮，肺疳所傳。壯熱 而渴兮，邪火熏於絳宮；多瘡而瘠兮，真水涸於元關。 「飲食傷而脾損，津液亡而胃乾。丁奚手足之漸細，哺 露糟粕之不斂。」愛喫泥土兮，面黃齒白而頭皮光急； 喜啖瓜果兮，口饞肉削而腹皮滿堅。

論病之證已明，立治之法尤簡。平胃燥濕，五苓利水， 二藥合而吐瀉兼調。瀉青疏風，導赤瀉火，兩方并而 驚風可蠲。金花涼驚而退熱，玉液寧嗽以化痰。保和 消積兮同香連，又治痢疾異功。補脾兮助集聖，可救 癆疳。《理中》止吐瀉而寒熱通用，保命鎮驚癇而急慢 相兼。

抱龍主驚風而平痰火，惺惺解變蒸而散風寒。養脾 平瘧兮，瘧久有母者消癖；荳蔻止泄兮，泄久生風者 調元。白朮救虛渴之仙藥，丁香取蟲積之神丹，五色 泄臟中之熱，三聖除膈上之痰。口舌生瘡者洗心，胸 脅急痛者控涎。參苓肥兒兮，脾虛羸甚者勿棄；地黃 補腎兮，稟氣怯弱者有驗。

嗟夫，嬰兒穉弱兮，豈堪藥石，良工調理兮尤貴精專。 或補或泄兮中病即止，易虛易實兮其證勿犯，治不 乖方兮有如援溺救焚，藥不對病兮何異操刀背劍。 發吾心之祕兮，為取兔以設罝，獲斯術之利兮，勿得 魚而忘筌。

貧富異病貧富異病

人有恆言，「富貴之子多病者，其氣清，其體薄，而過於 飽煖也。貧賤之子少病者，其氣濁，其體厚，而常受饑 寒也。上智之醫，識得此意，觀父母而知其氣稟之厚 薄，觀形色而知臟腑之虛實」，猛峻之藥，不可妄加，和 平之方，亦不可執用也。歌曰：

醫不執泥曰上工，能知富貴與貧窮。生來氣體分清 濁，居來看承又不同。

論胎疾食積外感論胎疾食積外感

小兒初誕多胎疾，能食過多為食積。於斯二者作提 綱，仲陽復起從吾議。

小兒之疾，如痘疹、丹瘤、臍風變蒸、斑黃、蟲疥、解顱、五 軟之類，皆胎疾也。如吐瀉、瘧、痢、腫脹、痞積、疳癆之類， 皆傷寒之疾也。惟發熱咳嗽，或有外感風寒者。故曰： 「小兒之疾，屬胎毒者十之四，屬食傷者十之五，外感 者十之一二。」

驚癇原來肝有餘，脾常不足致疳虛，形體不全知腎 弱，上醫會得謹其初。

《大扺》小兒脾常不足，肝常有餘，腎主虛，亦不足也。故 小兒之病，驚風屬肝，疳癆屬脾，胎氣不足屬腎。上醫 治病，必先知所屬而預防之，故曰：「不治已病治未病。」

家傳三法家傳三法

《家傳》三法救孩童，驚癇須防用抱龍，胎稟怯時宜補 腎，肥兒痼病有奇功。

治癇用「琥珀抱龍丸」，治疳用「肥兒丸」，治胎稟不足用 補腎地黃丸。此三方者，祖訓相傳，子孫敬守。

辨壽夭辨壽夭

《幼科》精熟是專門，壽夭平時認得明，色脈合觀知五 臟，補虛瀉實藥通神。

古語云：「三折股肱為良醫。」謂歷練熟也。故《幼科》專精 者，凡小兒之壽夭，先瞭然於目中矣。病不可治，必不 治也。至於臨病之時，觀形察色，便知五臟之證治，所 以補之瀉之，意之所生，有通神之妙也。

小兒壽夭最難明，只在良工眼力精。形氣有餘為壽 相，如其不足豈遐齡。

小兒壽夭，須觀形氣。如「形實氣實，此稟氣有餘為壽 相，無病易養；如形虛氣虛者，此稟氣不足為夭相，多 病難養。」蓋兒之生也，受氣於父，成形於母。父母俱強 者，則形氣有餘；父母俱弱者，則形氣不足。父強母弱， 則氣有餘；形不足；父弱母強，則氣不足而形有餘也。 大扺，壽夭窮通，聰明愚痴，皆以預定，豈能逃乎？小兒 所稟，全賴父母之餘氣，以長形質，故肥不可生瘦，瘦 不可生肥，大小與父母不等，則難養也。雖初生多患， 若形體相稱，多壽也。小兒面舒，轉首遲滯，稍費人彫 琢者，壽之兆也。若小兒預知人意，身輕力弱者，難養也。古人有言：「譬如梅花早發，不睹歲寒；甘菊晚榮，終 於年事。」故知晚成，壽之兆也。若小兒陰小而黑，與身 相等者，可養之子。若陰大而白者，難養也。若小兒形 體弱，頭面多青，精神昏瘁者，難養。若小兒剛悍，眼目 俊朗，神氣爽健，髮紺而澤者，壽之相也。若小兒精神 實，則少病，故易長成也。若形瘁而多病者，難養也。若 小兒黑珠少，白睛多，面色晃白者，非壽之相也，縱長 不及天年。若黑珠大而白睛少，面色黑，形不淡者，亦 要觀其眼中黑白分明，表裏相稱，曰壽曰康。若黑珠 動搖，光明閃爛，縱長亦應目疾，壽亦不及四旬也。 頭圓背厚腹如垂，目秀眉清，鼻準齊，耳角分明，口方 正，腎堅肉實體豐肥。

頭者，髓之海也。腎主骨髓，頭圓則腎足矣。背者，五臟 之所附也，背厚則五臟安矣。腹者，水糓之海也，腹大 則水糓盈矣。目者肝之竅。耳者腎之竅。鼻者肺之竅。 口者脾之竅。七竅無闕，則形全矣。脾主肉，肉實者脾 氣足也。肝主筋，筋強者肝氣足也。腎主骨，骨氣足則 腎堅矣。

腮妍髮紺形表端，二便調和裏氣安，腳健項肥囊緊 小，肌膚溫潤更紅鮮。

腮妍如桃，髮黑如漆，此表實也。小便長，大便潤，此裏 實也。腳者，身之柱也，柱壯而強，則身不撓。項者，頭之 莖也，項長而肥，則頭不欹。囊者，宗筋之會也，囊黑而 小如荔枝者壽。肌肉者，榮衛之所舍也，溫潤紅鮮，則 榮衛宣暢，而氣血足矣。

性靜神安狀若愚，自然精采與人殊。樂然後笑不多 哭，若到眠時不久噓。

「《英華》不露，神氣內藏」，此非凡兒相也。心主笑，不妄笑 者，心氣足也。肺主哭，不多哭者，肺氣足也。又哭聲不 絕連綿者，肺氣實也。脾主睡，睡不久者，脾氣實也。此 上三條，皆壽相也。其兒無病而易養也。

頭破露縫眼露睛，鼻乾脣縮口流津，髮稀項軟腓腨 小，滿面紛紛青紫筋。

諸陽皆會於頭，頭破則陽上衰矣。諸陰皆起於足腓， 腨者，足肚肉也，小則陰下衰矣。鼻為肺竅，鼻乾則肺 氣衰矣。脣口為脾竅，脣縮流津，脾氣衰矣。髮為血餘， 髮稀則血衰矣。項為天柱，項軟則柱折矣。青紫之筋， 皆風熱之候，散見於面，必多驚癇之病。

形枯色夭欠火晶，肚大筋浮瀉利頻，蟲疥浸淫多叫 哭，見人笑語弄精神。

形枯色夭者，此表虛也。瀉利無時者，此裏虛也。疥瘡 啼哭多笑語者，皆陽火妄動之候。此上三條，皆夭相 也。其兒多病而難養也。

辨形色辨形色

小兒有病觀形色。青主驚風紅主熱，黃為傷食白主 疳，若中惡時其面黑。

肝主風，其色青；心主熱，其色紅，脾主穀，其色黃。白者， 氣血不榮於面也，故主疳；黑者，凶色也，故主中惡。 氣色須看何部中，心主正額火光紅，左頰木肝右金 肺，頦為腎部鼻脾宮。

此五形分部位也。肝屬木，東方，故於「左頰」候之；肺屬 金，西方，故於右頰候之；心屬火，南方，故於額上「天庭」 候之；腎屬水，北方，故於頦下「地閣」候之；脾屬土，中央， 故於鼻準候也。

肝病須觀眼目中，脾脣心舌自相通。肺有病時常在 鼻，腎居耳內認其宗。

此以五竅分五臟也。「肝之病見於目，心之病見於舌， 脾之病見於脣，肺之病見於鼻，腎之病見於耳，各隨 寒熱虛實決之。」

目揚面赤熱生風。眉縐呻吟腹痛攻。面腫色黃知癖 疾。髮稀面白有疳蟲。

肝主風，目揚者，肝病也。揚者直視也。心主熱，面赤者， 心病也。風熱相傳，必生驚搐，人有痛則眉縐而呻吟。 《訣》云：「痢疾眉頭縐，腸中痛也。」脾主濕，濕勝則腫，面腫 色黃，故知脾病宿食成積，積久成癖。疳者，津液不足 之病也。髮稀面白，血之虛也。疳病多蟲。

下痢應嫌面貌妍。驚風面赤亦堪憐。咳嗽面白為真 色。青遶脣傍青紫筋。

《訣》云：「瀉不定，精神好者死。風病面如塗硃者死。咳久 不止，面光白者，肺之真臟色見也。」

小兒疾厄命宮尋，虎口三關食指紋，欲知死生無錯 誤，不離五色認分明。

命宮，謂山根也。小兒山根斷絕，青紅紫黑，筋橫欄者， 多病難養。《相法》云：「山根青色出胎，頻見災危」是也。男 左女右，手指橫紋，其紋曲向內者，病在內，曲向外者， 病在外。下大上小者吉，下小上大者凶。

辨脈息辨脈息

小兒未損天真氣，指下脈來宜有力。大滑數實最為 良，細濇遲虛終不吉。

脈大者，氣實也；脈滑者，血虛也。「六至為數，脈來有力」， 皆賦稟有餘之脈也。脈細者，氣虛也；脈滑者，血虛也「三至為遲」，虛則無力，皆賦稟不足之脈也。小兒壽夭， 以此辨之。

一息六至號平和，《八至》之說不可憑，四至以下虛冷 備，《八九十至》熱生驚，

小兒之脈，一呼三至，一吸三至，謂之一息六至，乃和 平無病之脈也。《訣》云：「八至為平，和脈者勿從。」一息四 至曰離經，三至以下謂之損脈，為虛冷疳癆之病。一 息八至曰離經，九至以上謂之至脈，為實熱驚風之 病。

辨脈證治辨脈證治

上醫色脈盡須明，虛實證治如法行。有一乖違即不 中，為兒作禍犯天刑。

《內經》曰：「能合色脈，可以萬全。」蓋上醫之治小兒也，以 色合脈，以脈合色，實則瀉之，虛則補之，不違則制，萬 全之道也。且如兩腮紅者，色實也；脈急數者，脈實也； 大便祕，小便黃，渴不止，上氣急，足脛熱者，實證也。有 此三實者，宜以寒涼之藥瀉之。所謂不可服熱藥者 有七也。如面晃白者，色虛也；脈微沉者，脈虛也；糞色 青，腹虛脹，嘔乳，眼珠青，足脛冷，虛證也。有此三虛者， 宜以溫熱之藥補之。所謂不可服寒藥者，有七也。今 之粗工，色脈證治，懵然無知，妄作湯丸，夭兒性命，天 必譴之。

藥必對證無差錯，中病即已無太過，待其來復真氣 生，食養盡之無補佐。

此謂治病之要術也。色脈證治，了然在心，故以寒治 熱，以熱治寒，實則瀉之，虛則補之，皆制病之方藥也。 服藥之後，中病即已，勿過其制者，即《內經》「大毒治病， 十去其三；小毒治病，十去其五；無毒治病，十去其七」 之法也。《內經》曰：「及其衰也，待其來復。」謂病衰其半，即 止其藥，以待其真氣之發生，又以乳食之養，助其發 生之氣。諺云：「藥補不如食補」者是也。粗工不知此理， 攻寒令熱，寒未退而內熱以生，制熱令寒熱未除而 中寒不起，欲求疾愈，安可得乎？夭札之由，必始於此。 此條治法，亦吾喫緊為人處。

小兒用藥擇其良，毒藥毫釐不可嘗，邪氣未除真氣 損，可憐嫩草不耐霜。

良謂氣味平和，無毒之藥也；毒謂猛峻蝕利瞑眩之 藥也。故小兒之方，實則瀉之，如瀉青導赤，瀉白瀉黃 之類；虛則補之，如安神、異功、阿膠、地黃之類；如涼驚 治熱，理中治寒，抱龍治癇，肥兒治疳之類，皆和平無 毒之劑，此吾家祕傳之良方也。如巴豆、牽牛，雖未嘗 不用，亦不敢專用也。予見今之行幼科者，以硇砂治 積，輕粉治痰，以砒治瘧，以硫治寒，皆是大毒之藥。小 兒之腸胃嬌脆，安能當此毒也。

小兒汗下勿輕嘗，實實虛虛必損傷，寒熱誤投如太 過，溫中解毒有奇方。

按仲景《傷寒法》云：「不應汗而汗之者，為斑疹驚惕，汗 不止之證，所謂桂枝下咽，陽盛則斃也。不應下而下 之者，為痞滿腹痛，吐瀉，腸滑不止之證，所謂承氣入 胃，陰盛乃亡也。」

小兒有病不可下，不熱自汗兼自瀉。神困顖陷四肢 冷，乾嘔氣虛神怯怕。

吐蟲面白髮焦穗，疳瘦潮熱食不化，鼻塞咳嗽及虛 痰，脈細腸鳴煩躁呀。若將有積與疏通，是謂虛虛誠 可怕。

孩兒實熱下無妨，面赤睛紅氣壯強，脈上弦紅肚上 熱，咋腮喉痛尿如湯，屎硬腹脹脅肋滿，四肢浮腫夜 啼長，遍身生瘡肚隱痛，下之必愈是為良。

如悮服寒涼藥過多者，以致脾胃虛弱，胃脘痛，宜溫 胃散主之。如悮服熱藥太過者，以致煩躁悶亂，或作 吐，或狂或渴，宜先解毒，菉豆粉飲主之。

如小兒病驚，多用藥性太溫，及熱藥治之。有驚未退 而別生熱證，有病愈而致熱證者，有反為急驚者甚 多。當問病者數日因何得之，曾以何藥調之，可用解 毒之藥，無不效也，以豆卷散主之。

病來發熱不惺惺，不信醫師信鬼神，龍木祝由真人 訣，未聞生殺解病驚。

《經》曰：「惑于鬼神者，不足與言至德。」故有信巫不信醫 之戒。祝由科龍木所傳，乃移精變氣之術，如禱鬼神 之事，徒殺牲耳，何益哉？

病不可治對人言，病可醫時用意專。三法始經常記 憶，勿傷脾胃反成愆。

古語云：「病不可治，即宜早告，不可隱忍，遭人恥笑。」誠 哉是言也。其病可治，視人之子如己子，調護保養，無 所不致可也。然有三法：初用猛法，以攻病之藥去之， 不可惡攻而愛補，反助其邪，為兒之害。中用寬猛相 濟，病久不除，乳食必少，脾胃大倦，於補脾藥中加攻 病藥，看兒強弱加減。末則用寬法。兒病既久，久則成 「疳，只以補脾胃為主，正氣完則邪氣自盡矣。

本作品在全世界都属于公有领域，因为作者逝世已经超过100年，并且于1930年1月1日之前出版。

本作品原文沒有標點。標點是人工智能程序古詩文斷句 v2.1創建，並且經由維基文庫用戶編輯改善的。本站用戶之編輯以知识共享 署名-相同方式共享 4.0协议（CC BY-SA 4.0）發佈。

歡迎各位持續修正標點，請勿複製與本站版權協議不兼容的標點創作。

About this digital edition

This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...

We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].

Wikisource is constantly looking for new members. During the realization of this book, it's possible that we made some errors. You can report them at this page[4].

The following users contributed to this book:

- Kwj2772

- Jdx

- 維基小霸王

- Rocket000

- Santoposmoderno

- HereToHelp

- Victormoz

- Srittau

- Boris23

- KABALINI

- Bromskloss

- Tene~commonswiki

- AzaToth

- Bender235

- PatríciaR

- Dbenbenn

1. ↑ https://wikisource.org

2. ↑ https://www.creativecommons.org/licenses/by-sa/3.0

3. ↑ https://www.gnu.org/copyleft/fdl.html

4. ↑ https://wikisource.org/wiki/Wikisource:Scriptorium

Table of Contents

封面

欽定古今圖書集成/博物彙編/藝術典/第423卷

关于